SÚHRNNÝ PREHĽAD

Posúdenie vplyvu v súvislosti s revíziou smernice o prospekte (2003/71/ES) v znení zmien

A. Potreba opatrenia

V čom spočíva problém a prečo je to problém na úrovni EÚ?

Smernicou o prospekte sa zavádza cezhraničné povolenie pre schválené prospekty. Reforma pravidiel o prospekte úzko súvisí s úniou kapitálových trhov. Cieľom reformy prospektu je doplnenie cieľov únie kapitálových trhov, pokiaľ ide o zníženie roztrieštenosti na finančných trhoch, diverzifikovanie zdrojov financovania a posilnenie cezhraničných kapitálových tokov. Hoci režim prospektu funguje vo všeobecnosti dobre, určité požiadavky smernice o prospekte by sa ešte mohli vylepšiť, aby sa zmiernila administratívna záťaž pre spoločnosti, ktoré vypracovávajú prospekt (najmä MSP), a aby sa prospekt stal cennejším zdrojom informácií pre potenciálnych investorov. Ďalším zosúladením pravidiel o prospekte s inými pravidlami poskytovania informácií v rámci EÚ [napr. smernica o transparentnosti a nariadenie o dokumentoch s kľúčovými informáciami pre štrukturalizované retailové investičné produkty a investičné produkty založené na poistení (PRIIP)] by sa mohla účinnosť prospektu zvýšiť. Posúdenie vplyvu vychádza zo zistení hodnotenia pôvodne spojeného s programom REFIT (COM(2014)368).

Čo by sa malo dosiahnuť?

Navrhovanými opatreniami: i) by sa mala znížiť administratívna záťaž spojená s vypracúvaním prospektu pre MSP aj pre častých emitentov cenných papierov; ii) by sa mal prospekt stať relevantnejším nástrojom poskytovania informácií pre potenciálnych investorov, hlavne u MSP a iii) by sa mala dosiahnuť vyššia konvergencia prospektu EÚ s inými pravidlami poskytovania informácií v EÚ.

Aká je pridaná hodnota opatrení na úrovni EÚ (subsidiarita)?

Harmonizovaný prospekt EÚ je základným nástrojom na integráciu kapitálových trhov v celej Únii. Po schválení prospektu príslušným orgánom členského štátu EHP možno tento prospekt použiť na získanie kapitálu prostredníctvom verejnej ponuky alebo prijatia na regulovaný trh v iných členských štátoch. Lepšie sprístupnenie prospektu MSP a spoločnostiam, ktoré často využívajú kapitálové trhy (častí emitenti), predstavuje kľúčový prvok vytvorenia únie kapitálových trhov.

B. Riešenia

Aké sú rôzne možnosti na dosiahnutie týchto cieľov? Existuje uprednostňovaná možnosť alebo nie? Ak nie, prečo?

Posúdenie vplyvu sa zaoberá rôznymi možnosťami riešenia šiestich otázok, ktoré sa identifikovali ako problematické. Väčšina možností má za cieľ zníženie administratívnej záťaže emitentov stanovením primeraných požiadaviek na poskytovanie informácií, ktorými sa predíde zbytočným replikáciám a investorom sa poskytnú cielené, ľahko pochopiteľné informácie.

Aké sú názory rôznych zainteresovaných strán? Kto podporuje ktorú možnosť?

Zúčastnené strany podporujú preskúmanie a navrhované možnosti. So všeobecným cieľom zmiernenia požiadaviek týkajúcich sa prospektu pre častých emitentov a prospektu pre MSP v tom zmysle, aby nemusel obsahovať zbytočné a opakujúce sa informácie, súhlasia všetky zainteresované strany vrátane členských štátov. Spoločenstvo zainteresovaných strán takisto súhlasí s vytvorením novej formy súhrnu prospektu podľa vzoru dokumentu s kľúčovými informáciami pre PRIIP.

C. Vplyvy uprednostňovanej možnosti

Aké sú prínosy uprednostňovanej možnosti (ak nejaká je, inak hlavných možností)?

Revidovaná smernica by mala emitentom poskytnúť pravidlá poskytovania informácií, ktoré budú prispôsobené špecifickým požiadavkám troch hlavných skupín emitentov: emitentov, ktorých cenné papiere už sú kótované na regulovanom trhu alebo v multilaterálnom obchodnom systéme (približne 70 % všetkých prospektov schválených v danom roku), MSP a emitentov dlhopisov. Plánovaný „univerzálny registračný dokument“ pre častých emitentov by mal viesť k značnému zníženiu nákladov a skráteniu procesu schvaľovania prospektu zo súčasných 10 na 5 dní. Predpokladá sa, že reformované primerané pravidlá poskytovania informácií pre častých emitentov povedú k zníženiu nákladov na vypracúvanie prospektov a na dosahovanie väčšej relevantnosti výsledných prospektov podľa primeraných pravidiel poskytovania informácií pre potenciálnych investorov. Nový voliteľný formát „otázok a odpovedí“ v rámci primeraných pravidiel poskytovania informácií pre MSP by mal pomôcť MSP pri vypracúvaní ich vlastných prospektov, čím by sa ušetrili značné právne poplatky. Reformou nominálnych hodnôt emisií dlhopisov by sa mali rozšíriť možnosti získavania kapitálu pre všetkých emitentov, ako aj MSP.

Aké sú náklady na uprednostňovanú možnosť (ak nejaká je, inak na hlavné možnosti)?

Celkovo sa dá povedať, že uprednostňovanými možnosťami sa dosiahne zníženie záťaže spojenej s dosiahnutím súladu pre častých emitentov a pre MSP. Z toho, že bude prospekt ľahšie použiteľný a väčšmi zameraný na špecifickú situáciu emitenta, vyplýva dvojitá výhoda zníženia nákladov a zvýšenia významu prospektu pre potenciálnych investorov. Posúdenie vplyvu obsahuje počiatočné odhady úspor nákladov založené na vecných a realistických predpokladoch týkajúcich sa miery uplatňovania univerzálneho registračného dokumentu a dvoch navrhovaných primeraných pravidiel poskytovania informácií. Výhody vyplývajúce z reformy súhrnu prospektu a zavedenia vyhľadávacej databázy prospektov sa kvantifikujú ťažšie: posúdenie vplyvu sa v tomto smere opiera skôr o kvalitatívne posúdenie. Odôvodnenie reformy súhrnu prospektu však v každom prípade nadväzuje na už vykonanú prácu v súvislosti s dokumentom s kľúčovými informáciami o balíkoch investičných produktov. (DKI pre PRIIP).

Aké sú vplyvy na MSP a konkurencieschopnosť?

MSP: MSP, ktoré chcú získavať kapitál prostredníctvom verejnej ponuky alebo kótovania v multilaterálnom obchodnom systéme alebo na rastovom trhu MSP, budú mať prospech z prepracovaných primeraných pravidiel poskytovania informácií, pretože týmto formátom sa znížia náklady na vypracovanie prospektu. Ďalšie úspory je možné očakávať v prípade tých MSP, ktoré sú kótované na regulovanom trhu a vzťahujú sa na ne primerané pravidlá poskytovania informácií, ktorými sa riadia sekundárne emisie (pozri nižšie). Uplatňovaním primeraných pravidiel poskytovania informácií na MSP by sa podľa hrubých odhadov mohlo dosiahnuť spolu približne 45 miliónov EUR úspor pre MSP ročne. Konkurencieschopnosť veľkých a malých emitentov: Konkurencieschopnosť by sa posilnila, pretože z údajov poskytnutých členskými štátmi vyplýva, že 70 % všetkých prospektov schválených v danom referenčnom roku sa týka sekundárnych emisií cenných papierov spoločnosťami, ktoré už boli prijaté na obchodovanie na regulovanom trhu alebo v multilaterálnom obchodnom systéme. Na základe dostupných údajov o prospektoch majetkových cenných papierov by sa približne pri 700 prospektoch ročne mohli uplatniť primerané pravidlá poskytovania informácií pre sekundárne emisie. Údaje o nákladoch na vypracovanie prospektu, ako vyplývajú z verejných konzultácií, naznačujú, že by sa to mohlo premietnuť do úspor vo výške približne 130 miliónov EUR ročne. Okrem toho zvýšené využívanie navrhovaného univerzálneho registračného dokumentu pri prospektoch majetkových a nemajetkových cenných papierov by mohlo viesť k rýchlejšiemu schvaľovaniu prospektov a k zvýšeniu počtu prospektov schválených prostredníctvom zrýchleného schvaľovacieho postupu o 150 % (v prípade majetkových cenných papierov) a 70 % (v prípade nemajetkových cenných papierov) ročne. Jednotná požiadavka na prospekty pri emisiách dlhopisov bez ohľadu na nominálne hodnoty poskytuje stimul všetkým emitentom dlhových nástrojov, aby si vybrali nominálne hodnoty, ktoré robia ich dlhopisy atraktívnejšími pre širšiu škálu investorov. Širšia škála investorov by zase mala zvýšiť záujem o kupovanie a predávanie dlhopisov, čím by sa zvýšila likvidita trhov s podnikovými dlhopismi v EÚ.

Dôjde k citeľným vplyvom na štátne rozpočty a verejnú správu?

Navrhované úľavy by nemali viesť k príslušným nákladom pre štátne rozpočty a verejnú správu. Naopak, príslušné vnútroštátne orgány by mali mať prospech zo zjednodušení prospektu, pretože by to znamenalo aj uľahčenie procesu schvaľovania prospektov. Prispôsobenie nástrojov IT potrebných na to, aby sa umožnilo internetové vyhľadávanie všetkých prospektov online, by mohlo priniesť dodatočné náklady súvisiace s IT.

Očakávajú sa ďalšie citeľné vplyvy?

Nie

Proporcionalita?

Cieľom týchto opatrení je dosiahnuť čo najvyššiu účinnosť bez toho, aby sa neúmerne narušil trh.

D. Nadväzujúce opatrenia

Kedy sa táto politika preskúma?